b"\n_START_ARTICLE_\nSigma Coronae Borealis\n_START_SECTION_\nSigma Coronae Borealis A\n_START_PARAGRAPH_\nSigma Coronae Borealis A (HD 146361 / HR 6063), l'estel primari, t\xc3\xa9 magnitud +5,64 i \xc3\xa9s, al mateix temps, un binari espectrosc\xc3\xb2pic. Est\xc3\xa0 format per dos estels de la seq\xc3\xbc\xc3\xa8ncia principal de tipus F9V i G0V amb un per\xc3\xadode orbital de 1,14 dies. La separaci\xc3\xb3 entre ells \xc3\xa9s de nom\xc3\xa9s 0,028 UA, que equival a unes 6 vegades el radi solar._NEWLINE_L'estel de tipus F9 t\xc3\xa9 una temperatura efectiva de 6000 K i una lluminositat un 17\xc2\xa0% major que la del Sol. El seu radi \xc3\xa9s un 14\xc2\xa0% m\xc3\xa9s gran que el radi solar i la seva massa \xc3\xa9s de 1,11 masses solars. El seu acompanyant t\xc3\xa9 una temperatura de 5900 K i \xc3\xa9s un poc m\xc3\xa9s del 2\xc2\xa0% m\xc3\xa9s lluminosa que el Sol. Un 10\xc2\xa0% m\xc3\xa9s gran que el Sol, la seva massa \xc3\xa9s un 8\xc2\xa0% major que la massa solar._NEWLINE_La proximitat entre aquests dos components ha for\xc3\xa7at la r\xc3\xa0pida rotaci\xc3\xb3 d'ambd\xc3\xb3s estels, amb per\xc3\xadodes de 1,157 dies, gaireb\xc3\xa9 sincronitzats amb el per\xc3\xadode orbital. Aix\xc3\xb2 produeix una gran activitat, i fa del sistema una variable RS Canum Venaticorum \xe2\x80\x94semblant, per exemple, a \xce\xb5 Ursae Minoris\xe2\x80\x94 rebent el nom, quant a variable, de TZ Coronae Borealis.\n_START_SECTION_\nSigma Coronae Borealis B\n_START_PARAGRAPH_\nSigma Coronae Borealis B (HD 146362 / HR 6064), \xc3\xa9s la component m\xc3\xa9s t\xc3\xa8nue, amb magnitud aparent +6,42. \xc3\x89s tamb\xc3\xa9 un nan groc, encara que de tipus espectral G1V. Amb una temperatura de 5800 K de temperatura, la seva lluminositat equival al 85\xc2\xa0% de la lluminositat solar. La seva massa \xc3\xa9s similar a la del nostre Sol._NEWLINE_Sigma Coronae Borealis B completa una \xc3\xb2rbita al voltant del parell interior Sigma Coronae Borealis A cada 890 anys. L'\xc3\xb2rbita \xc3\xa9s notablement exc\xc3\xa8ntrica, i la separaci\xc3\xb3 varia entre A i B entre 31 i 225 UA. Des de Sigma Coronae Borealis B, les components de Sigma Coronae Borealis A se veurien separats en el cel entre 25 segons de l'arc i 3 minuts d'arc, cadascun d'ells amb una lluentor, en mitjana, 70 vegades major que el la Lluna plena.\n_START_SECTION_\nSituaci\xc3\xb3 del sistema\n_START_PARAGRAPH_\nEl sistema est\xc3\xa0 situat a 71 anys llum del Sistema Solar, i l'estel conegut m\xc3\xa9s proper a ell \xc3\xa9s HIP 79551 (GJ 9549), distant 3,7 anys llum. Aquest estel, tamb\xc3\xa9 denominat Sigma Coronae Borealis C, sembla no estar gravitacionalment lligat al sistema."